神剑歌
僧元安 (Tang)
异哉神剑实摽奇，自古求人得者稀。在匣谓言无照耀，用来方觉转光辉。破犹预，除狐疑，壮心胆兮定神姿。六贼既因斯剪拂，八万尘劳尽乃挥。斩邪徒，荡妖孽，生死荣枯齐了决。三尺灵蛇覆碧潭，一片晴光莹寒月。愚人忘剑克舟求，奔驰浊浪徒悠悠。抛弃澄源逐浑派，岂知神剑不随流。他人剑兮带血腥，我之剑兮含灵鸣。他人有剑伤物命，我之有剑救生灵。君子得时离彼此，小人得处自轻生。他家不用我家剑，世上高低早晚平。须知神剑功难纪，慑魔威兮定生死。未得之者易成难，得剑之人难却易。展则周遍法界中，收乃还归一尘里。若将此剑镇乾坤，四塞终无战云起。